અહીં આગ વધવા લાગી કે તરત જ એ ખબર કોલસામાં અગ્નિની જેમ પ્રસરી ગઈ. મીડીયા અને પ્રેસના લોકોથી, મીડીયાની ઑબી વાનથી આખાય પાર્કિંગ લોટમાં અંધાધૂંધી વ્યાપી ગઈ. એ પછી આગ ઠારવા માટે બંબાઓ પણ આવવા માંડ્યા. માઈક પકડીને ઉભેલા વિવિધ ચેનલોના પ્રતિનિધિઓ પળેપળની ખબર લાઈવ ઘટના તરફ પીઠ કરીને આપવા લાગ્યા. આ તરફ એ પ્રતિનિધિઓ બૂમાબૂમ કરતા હતા તો બીજી તરફ સ્ટૂડીયોમાં ‘કોલસો કેટલી જલદી સળગશે’, ‘એ કોલસાની દલાલીમાં કોના હાથ કાળા થયા’, ‘આગ કોણે લગાવી’, ‘કોલસાની ક્વોલિટી કેવી છે’ વગેરે જેવી બાબતોની ચર્ચા કરવા રાતોરાત વિશેષજ્ઞો ઉભા કરી તેમની સાથે ઝટપટ ચર્ચાઓ કરવા માંડી. ‘કોલસાએ કર્યું કોનું મોઢું કાળું’, ‘લાક્ષાગૃહમાં ભયાનક આગ’, ‘કૌરવોના કાળા કારનામા’ જેવા શીર્ષકો સાથે ‘બ્રેકિંગ ન્યૂઝ’ પ્રસારીત થવા લાગ્યા.